22.

atkreipia dėmesį į šiuos įvairius visapusiško požiūrio aspektus, t. y.: a) pripažinti, kad vaikai ir jaunuoliai yra piliečiai, turi savo teises ir yra šeimos nariai; b) užtikrinti, kad vaikai augtų turėdami pakankamų išteklių ir gaudami visą reikiamą paramą, kad pakaktų visiems jų emociniams, socialiniams, fiziniams, išsilavinimo ir pažintiniams poreikiams patenkinti, ypatingą dėmesį skiriant būtiniausios paramos teikimui itin skurdžiai gyvenantiems tėvams ir šeimoms, kad jie turėtų išteklių savo pareigoms vykdyti ir kad būtų užtikrinta, jog dėl blogos tėvų materialinės padėties vaikai nebus apleisti arba jiems neteks gyventi valstybinėse įstaigose; c) teikti prieigą prie visiems vaikams būtinų paslaugų ir galimybių, didinančių jų esamą ir būsimą gerovę; be to, ypatingą dėmesį kreipti į vaikus, kuriems reikia specialios paramos (tautinėms mažumoms priklausančius vaikus, imigrantų vaikus, gatvės vaikus ir vaikus su negalia), suteikti jiems galimybę įgyvendinti visus savo pajėgumus ir užtikrinti, kad jie nebūtų pažeidžiami, ypač užkirsti kelią iš kartos į kartą pereinančiam skurdui, taip pat pasirūpinti, kad vaikai turėtų galimybę įgyti išsilavinimą ir gauti sveikatos priežiūros paslaugas; d) sudaryti sąlygas vaikams dalyvauti visuomeninėje veikloje, įskaitant tiesioginį poveikį jų gyvenimui turinčius sprendimus pagal jų amžių, taip pat galimybes dalyvauti socialiniame, pramogų, sporto ir kultūriniame gyvenime; e) suteikti finansinę pagalbą gausioms šeimoms, siekiant sustabdyti gyventojų skaičiaus mažėjimą, taip pat teikti pagalbą vieną ar daugiau vaikų auginantiems vienišiems tėvams, kartu imantis priemonių, sudarančių geresnes sąlygas jiems įsilieti arba grįžti į darbo rinką, turint mintyje tai, kad tokių atvejų vis daugėja ir kad sunkumai, su kuriais susiduria vieniši tėvai tokiomis aplinkybėmis, yra daug didesni nei tie, su kuriais susiduria pilnos šeimos; f) pripažinti, kad šeimos atlieka svarbų vaidmenį užtikrinant vaikų gerovę ir vystymąsi; g) pabrėžia, kad svarbu kiekvienu atveju atsižvelgti į vaiko interesus, siekiant gatvės vaikus, vaikus, kurie yra prekybos žmonėmis aukos, ir nelydimus nepilnamečius grąžinti jų šeimoms; pabrėžia, kad grąžinimą turi lydėti specialios reintegracijos priemonės tais atvejais, kai vaikas dėl socialinės ir ekonominės padėties įsitraukė į neteisėtų pajamų paieškas ir į vaiko fiziniam ir moraliniam vystymuisi kenksmingą veiklą, pvz., prostituciją ar prekybą narkotikais; ragina imtis bendrų koordinuotų veiksmų, nagrinėjant pagrindines gatvės vaikų ir jų šeimų kraštutinio atskyrimo bei skurdo priežastis, gerinti vaikų galimybes gauti kokybiškas paslaugas ir kovoti su organizuotu nusikalstamumu; ragina Tarybą susitarti dėl ES lygio įsipareigojimų, siekiant pagal minėtąją 2008 m. sausio 16 d. Parlamento rezoliuciją dėl ES vaiko teisių strategijos kūrimo iki 2015 m. užtikrinti, kad gatvėje negyventų nė vienas vaikas; h) skatina valstybes nares pripažinti, kad užburtas visiško skurdo, pažeidžiamumo, diskriminacijos ir socialinės atskirties ratas kelia vaikams, ypač gatvės vaikams, ypatingą grėsmę, ir į tai, kad siekiant spręsti daugialypio stygiaus problemas reikia imtis diferencijuotų ir individualizuotų veiksmų; ragina valstybes nares prisidėti prie bendrų ES pastangų siekiant kovoti su prekyba vaikais ir vaikų prostitucija, vaikų narkomanija, smurtu prieš vaikus ir nepilnamečių nusikalstamumu;